b'\n_START_ARTICLE_\nJonas Byanskas\n_START_PARAGRAPH_\nJonas Byanskas (1894 m. lapkri\xc4\x8dio 9 d. \xc4\x8cikagoje \xe2\x80\x93 1972 m. vasario 11 d. \xc4\x8cikagoje) \xe2\x80\x93 pianistas ir chorvedys, mechanikas in\xc5\xbeinierius.\n_START_SECTION_\nBiografija\n_START_PARAGRAPH_\nNuo ma\xc5\xbeens m\xc4\x97go muzik\xc4\x85, kurios i\xc5\xa1 prad\xc5\xbei\xc5\xb3 mok\xc4\x97si priva\xc4\x8diai, o 1912 m. baig\xc4\x97 Chicago Musical College, fortepijon\xc4\x85 ir harmonij\xc4\x85 studijavo pas prof. A. Brune. Dar tobulinosi pas pedagogus E. G. Peters\xc4\x85 ir Howarda Wellsa. Taip pat 1916 m. baig\xc4\x97 Ginkl\xc5\xb3 institut\xc4\x85 bakalauro laipsniu ir dirbo kaip in\xc5\xbeinierius mechanikas. Ta\xc4\x8diau apie 40 met\xc5\xb3 darbavosi ir muzikos srityje._NEWLINE_Nuo 1907 m. jau akompanavo \xc4\xaf Chicag\xc4\x85 atvykusiems koncertuoti lietuvi\xc5\xb3 dainininkams M. Petrauskui, M. Rakauskaitei, J. Babravi\xc4\x8diui, A. Vanagai\xc4\x8diui ir kt. Da\xc5\xbenai akompanuodavo ir Alice Stephens vadovaujamam moter\xc5\xb3 chorui. 1933\xe2\x80\x931956 m. vadovavo \xe2\x80\x9eBirut\xc4\x97s\xe2\x80\x9c chorui \xc4\x8cikagoje. Kolektyvas daug koncertavo ir pastat\xc4\x97 nema\xc5\xbea muzikini\xc5\xb3 veikal\xc5\xb3: A. Sullivano ir W. S. Gilberto komi\xc5\xa1k\xc4\x85 oper\xc4\x85 \xe2\x80\x9eRaganius\xe2\x80\x9c (1933), J. Offenbacho operet\xc4\x99 \xe2\x80\x9ePerikola\xe2\x80\x9c (1938), F. Leh\xc3\xa4ro operet\xc4\x99 \xe2\x80\x9eGrafas Liuksemburgas\xe2\x80\x9c (1948), M. Petrausko operet\xc4\x99 \xe2\x80\x9e\xc5\xa0ienapj\xc5\xabt\xc4\x97\xe2\x80\x9c (1949) ir oper\xc4\x85 \xe2\x80\x9eEgl\xc4\x97 \xc5\xbeal\xc4\x8di\xc5\xb3 karalien\xc4\x97\xe2\x80\x9c (1934), S. \xc5\xa0imkaus \xe2\x80\x9e\xc4\x8cigonus\xe2\x80\x9c (1935), D. Andrulio \xe2\x80\x9eViengungius\xe2\x80\x9c ir kt. Buvo 1934 m. Pasaulin\xc4\x97s parodos \xc4\x8cikagoje Lietuvi\xc5\xb3 dienos komisijos pirmininkas ir muzikos programos direktorius. Vadovavo \xe2\x80\x9eGintar\xc4\x97lio\xe2\x80\x9c ir kitiems orkestrams, nuo 1960 m. iki mirties buvo Vy\xc4\x8di\xc5\xb3 kuopos choro vadovas. Para\xc5\xa1\xc4\x97 choro ir solo dain\xc5\xb3. 1938 m. lank\xc4\x97si Lietuvoje ir suk\xc5\xabr\xc4\x97 dain\xc4\x85 \xe2\x80\x9eKaimo prisiminimai" (solo ir fortepijonui), kuri i\xc5\xa1populiar\xc4\x97jo JAV. Tur\xc4\x97jo pramogin\xc4\x97s muzikos orkestr\xc4\x85.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'